b'\n_START_ARTICLE_\nBj\xc3\xb8rn Lomborg\n_START_PARAGRAPH_\nBj\xc3\xb8rn Lomborg, (s. 6. tammikuuta 1965) on tanskalainen tutkija (valtiotieteilij\xc3\xa4) ja kirjailija. H\xc3\xa4net tunnetaan maailmalla teoksestaan The Skeptical Environmentalist (tunnetaan engl. nimell\xc3\xa4, joka on uudistettu versio alkuteoksesta Verdens sande tilstand), jossa h\xc3\xa4n tuo esiin teesin, ett\xc3\xa4 useimmat ymp\xc3\xa4rist\xc3\xb6ongelmat eiv\xc3\xa4t ole pahentuneet, ett\xc3\xa4 ne ovat paikallisia eiv\xc3\xa4tk\xc3\xa4 globaaleja ja ett\xc3\xa4 ymp\xc3\xa4rist\xc3\xb6liike liioittelee ongelmia._NEWLINE_Teoksen alkuper\xc3\xa4inen nimi Verdens sande tilstand (\'Maailman todellinen tila\') on kommentti Worldwatch-instituutin julkaisulle Maailman tila._NEWLINE_H\xc3\xa4nelt\xc3\xa4 on ilmestynyt my\xc3\xb6s kirja Cool it, jossa h\xc3\xa4n k\xc3\xa4sittelee ilmastokysymyst\xc3\xa4. H\xc3\xa4n k\xc3\xa4sittelee asiaa siin\xc3\xa4 kansantalouden n\xc3\xa4k\xc3\xb6kulmasta ja toteaa, ett\xc3\xa4 on olemassa pahempiakin ongelmia kuten k\xc3\xb6yhyys. H\xc3\xa4n on k\xc3\xa4ynnist\xc3\xa4nyt hankkeen Copenhagen Consensus saadakseen ongelmat merkitt\xc3\xa4vyysj\xc3\xa4rjestykseen ja toisaalta sen selvitt\xc3\xa4miseksi, miten vakavia ne ovat._NEWLINE_Syksyll\xc3\xa4 2010 ilmestyneess\xc3\xa4 kirjassaan Smart Solutions to Climate Change Lomborg on kuitenkin muuttanut kantaansa ja nostanut ilmastonmuutoksen ehk\xc3\xa4isemisen ihmiskunnan merkitt\xc3\xa4vimm\xc3\xa4ksi haasteeksi. Ilmastopaneeli IPCC:n johtaja suosittelee t\xc3\xa4t\xc3\xa4 kirjaa. Lomborg ei tosin ole aiemminkaan kiist\xc3\xa4nyt ilmastonmuutosta mutta on pit\xc3\xa4nyt sit\xc3\xa4 niin merkityksett\xc3\xb6m\xc3\xa4n\xc3\xa4, ettei siihen kannata uhrata varoja. Ymp\xc3\xa4rist\xc3\xb6j\xc3\xa4rjest\xc3\xb6jen mukaan h\xc3\xa4nen mielenmuutoksensa tapahtui 20 vuotta liian my\xc3\xb6h\xc3\xa4\xc3\xa4n.\n_START_SECTION_\nUra\n_START_PARAGRAPH_\nLomborg on Copenhagen Business Schoolin apulaisprofessori. Vuonna 2004 h\xc3\xa4n erosi Tanskan ymp\xc3\xa4rist\xc3\xb6ministeri\xc3\xb6n alaisen ymp\xc3\xa4rist\xc3\xb6arviointi-instituutin johtajan paikalta ja palasi akateemiselle uralle. Ennen ja j\xc3\xa4lkeen johtajuuden h\xc3\xa4n on ollut Aarhusin yliopistossa mm. lehtorina._NEWLINE_Professori Julian Simonin henkil\xc3\xb6kuva "The Doomslayer" Wired-lehdess\xc3\xa4 provosoi Lomborgin osoittamaan Simonin v\xc3\xa4itteet v\xc3\xa4\xc3\xa4riksi, mutta Lomborg p\xc3\xa4\xc3\xa4tyi siihen, ett\xc3\xa4 Simon onkin oikeassa, mik\xc3\xa4 johti kirjan The Skeptical Environmentalistin syntyyn.'